
PRVÁ ČASŤ
VŠEOBECNÉ USTANOVENIA
Čl. 1 — Predmet úpravy
Disciplinárny poriadok Slovenskej asociácie zrakovo postihnutých športovcov (ďalej len „SAZPŠ") upravuje postavenie a činnosť Disciplinárnej komisie SAZPŠ, druhy disciplinárnych priestupkov, spôsob ich prerokovávania, postup pri ukladaní disciplinárnych opatrení, preskúmanie a právoplatnosť disciplinárneho opatrenia.
Čl. 2 — Disciplinárna komisia SAZPŠ
(1) Disciplinárna komisia SAZPŠ prerokováva disciplinárne priestupky členov SAZPŠ a zároveň aj o nich rozhoduje.
(2) Disciplinárna komisia SAZPŠ je štvorčlenná. Predsedu a ďalších členov Disciplinárnej komisie vymenúva a odvoláva predseda SAZPŠ z členov jednotlivých klubov. V prípade neprítomnosti predsedu Disciplinárnej komisie ho zastupuje ním poverený člen disciplinárnej komisie.
(3) Členstvo v Disciplinárnej komisii SAZPŠ členovi zaniká:
    a) uplynutím funkčného obdobia,
    b) písomným vzdaním sa členstva,
    c) dňom skončenia členstva v SAZPŠ,
    d) odvolaním,
    e) smrťou člena.
(4) Funkčné obdobie členov Disciplinárnej komisie SAZPŠ je štvorročné. Tá istá osoba môže byť vymenovaná za člena Disciplinárnej komisie SAZPŠ aj opakovane.
(6) Administratívno-technické úkony spojené s činnosťou Disciplinárnej komisie SAZPŠ vykonáva sekretárka SAZPŠ, ktorá sa zúčastňuje zasadania Disciplinárnej komisie SAZPŠ bez práva hlasovať.
Čl. 3 — Disciplinárny priestupok
(1) Disciplinárny priestupok je zavinené porušenie všeobecne záväzných právnych predpisov a vnútorných predpisov SAZPŠ.
(2) Disciplinárny priestupok môže byť podľa miery zavinenia spáchaný z nedbanlivosti alebo úmyselne.
(3) Disciplinárny priestupok je spáchaný z nedbanlivosti, ak člen SAZPŠ:
    a) vedel, že svojím konaním môže spôsobiť porušenie predpisu uvedeného v odseku 1, ale bez primeraných dôvodov sa spoliehal na to, že sa tak nestane,
    b) nevedel, že môže svojím konaním spôsobiť porušenie predpisu uvedeného v odseku 1, hoci to vzhľadom na okolnosti a na svoje osobné pomery vedieť mal a mohol.
(4) Disciplinárny priestupok je spáchaný úmyselne, ak člen SAZPŠ:
    a) chcel svojím konaním spôsobiť porušenie predpisu uvedeného v odseku 1,
    b) vedel, že svojím konaním môže porušiť predpis uvedený v odseku 1 pre prípad, že sa tak stane, bol s tým uzrozumený.
(5) Disciplinárnym priestupkom člena SAZPŠ je najmä:
    a) porušenie povinností vyplývajúcich z rozhodnutí orgánov SAZPŠ, zo všeobecne záväzných právnych predpisov, vnútorných predpisov SAZPŠ,
    b) odmietnutie poskytnutia informácií a skutočností, ktoré majú rozhodujúci vplyv na riadny výkon športovej činnosti alebo ich nepravdivé alebo neúplné uvedenie,
    c) požívanie alkoholických nápojov a požívanie iných omamných a návykových látok v rámci športového podujatia,
    d) porušenie športových pravidiel, ktoré je člen SAZPŠ povinný dodržiavať,
    e) písomnou alebo inou formou podá alebo zverejní nepravdivé alebo neúplné alebo skresľujúce vysvetlenie o činnosti orgánov SAZPŠ alebo ich oznámi písomne alebo ústne alebo uvedie nepravdivý údaj v čestnom vyhlásení o činnosti orgánov SAZPŠ alebo inou formou poškodzuje dobré meno SAZPŠ,
    f) porušuje pravidlá športovej etiky, občianskej a ľudskej dôstojnosti a tým znižuje v spoločnosti vážnosť členov alebo zvolených funkcionárov SAZPŠ, menšou mierou neoprávnene zasahuje do práva na ochranu ich osobnosti, občianskej cti a ľudskej dôstojnosti, súkromia a mena a prejavu osobnej povahy,
    g) obviňuje členov a funkcionárov SAZPŠ z konania, ktoré nebolo objektívne zistené,
    h) závažným spôsobom porušil povinnosti člena SAZPŠ,
    i) porušil práva a povinnosti reprezentanta SR,
    j) porušil práva a povinnosti reprezentačného trénera SR,
    k) porušil práva a povinnosti asistenta reprezentačného trénera SR,
    l) aplikoval (použil) doping,
    m) nerešpektuje uloženú povinnosť orgánom SAZPŠ alebo rozhodnutie alebo uznesenie orgánov SAZPŠ,
    n) úmyselne spôsobil škodu na majetku SAZPŠ alebo na majetku iného subjektu,
    o) spôsobenú škodu spáchanú úmyselne alebo z nedbanlivosti odmieta nahradiť,
    p) iné závažné porušenie vnútorných predpisov SAZPŠ.
(6) Priestupku sa dopustí klub SAZPŠ, ak:
    a) písomnou alebo inou formou podá alebo zverejní nepravdivé alebo neúplné alebo skresľujúce vysvetlenie o činnosti orgánov SAZPŠ alebo uvedie nepravdivý údaj v čestnom vyhlásení o činnosti orgánov SAZPŠ alebo inou formou neprimerane zasahuje do činnosti orgánov SAZPŠ,
    b) porušuje pravidlá športovej etiky, občianskej a ľudskej dôstojnosti a tým znižuje v spoločnosti vážnosť členom alebo zvoleným funkcionárom SAZPŠ a menšou mierou neoprávnene zasahuje do práva na ochranu ich osobnosti, občianskej cti a ľudskej dôstojnosti, súkromia, mena a prejavu osobnej povahy,
    c) obviňuje členov alebo funkcionárov SAZPŠ z konania, ktoré nebolo objektívne zistené,
    d) závažným spôsobom porušil Stanovy SAZPŠ, predpisy alebo smernice SAZPŠ,
    e) porušil pravidlá a súťažný poriadok príslušného klubu SAZPŠ pri športových akciách,
    f) nerešpektuje uloženú povinnosť orgánom SAZPŠ alebo rozhodnutie alebo uznesenie orgánov SAZPŠ,
    g) úmyselne spôsobil škodu na majetku SAZPŠ,
    h) spôsobenú škodu spáchanú úmyselne alebo z nedbanlivosti odmieta nahradiť,
    i) iné závažné porušenie vnútorných predpisov SAZPŠ.
Čl. 4 — Disciplinárne opatrenia
(1) Za disciplinárny priestupok možno uložiť členovi SAZPŠ podľa závažnosti priestupku a miery zavinenia niektoré z týchto disciplinárnych opatrení:
    a) pokarhanie,
    b) podmienečné vylúčenie z účasti na športových podujatiach,
    c) dočasné vylúčenie z účasti na športových podujatiach,
    d) trvalé vylúčenie z účasti na športových podujatiach,
    e) vylúčenie z členstva v SAZPŠ.
(2) Pri ukladaní disciplinárneho opatrenia sa prihliada na charakter a závažnosť disciplinárneho priestupku, na okolnosti, za ktorých k disciplinárnemu priestupku došlo, na mieru zavinenia, na dôsledky disciplinárneho priestupku, ako aj na doterajšie správanie člena SAZPŠ. Závažnosť disciplinárneho priestupku a mieru zavinenia posúdi Disciplinárna komisia SAZPŠ v priebehu disciplinárneho konania.
(3) Disciplinárne opatrenie podľa odseku 1 písm. a) (pokarhanie) možno spravidla uložiť členovi SAZPŠ za menej závažný disciplinárny priestupok alebo disciplinárny priestupok spáchaný z nedbanlivosti.
(4) Pri ukladaní disciplinárneho opatrenia podľa odseku 1 písm. b) (podmienečné vylúčenie z účasti na športových podujatiach) sa v rozhodnutí stanoví doba a podmienky, pri dodržaní ktorých bude podmienečné vylúčenie zrušené. Prihliada sa pritom k závažnosti disciplinárneho priestupku. Dĺžka podmienečného odkladu vylúčenia z účasti na športových podujatiach je najmenej šesť mesiacov a najviac jeden rok (ďalej len „skúšobná doba"). Skúšobná doba začne plynúť dňom nasledujúcim po dni nadobudnutia právoplatnosti rozhodnutia o uložení disciplinárneho opatrenia.
(5) Predseda disciplinárnej komisie SAZPŠ a ním poverené osoby dohliadajú na plnenie podmienok stanovených v rozhodnutí o podmienečnom vylúčení, pri dodržaní ktorých bude podmienečné vylúčenie z účasti na športových podujatiach zrušené. Podmienky môžu spočívať napríklad v dohode nahradiť v skúšobnej dobe spôsobenú škodu, osobne alebo verejne sa ospravedlniť poškodenému, zdržať sa nejakého konania a pod.
(6) Ak člen SAZPŠ dodržal podmienky rozhodnutia o podmienečnom vylúčení počas celej skúšobnej doby a osvedčil sa, predseda disciplinárnej komisie SAZPŠ rozhodnutím zruší podmienečné vylúčenie. Ak člen SAZPŠ nedodržal podmienky, predseda disciplinárnej komisie SAZPŠ vydá rozhodnutie, ktorým zruší podmienečné vylúčenie a súčasne rozhodne o trvalom vylúčení z účasti na športových podujatiach. Ak predseda disciplinárnej komisie SAZPŠ do 30 dní od uplynutia skúšobnej doby nerozhodne, má sa za to, že sa člen SAZPŠ osvedčil a podmienečné vylúčenie bolo zrušené.
(7) Ak sa člen SAZPŠ pred uplynutím skúšobnej doby dopustí ďalšieho disciplinárneho priestupku, spravidla je mu uložené disciplinárne opatrenie podľa odseku 1 písm. d), ak tak rozhodne Disciplinárna komisia SAZPŠ. Rozhodnutie o uložení disciplinárneho opatrenia podľa odseku 1 písm. d) obsahuje súčasne aj zrušenie rozhodnutia o uložení podmienečného vylúčenia z účasti na športových podujatiach.
(8) Disciplinárne opatrenie podľa odseku 1 písm. d) (trvalé vylúčenie z účasti na športových podujatiach) možno členovi SAZPŠ uložiť najmä, ak:
    a) úmyselne spáchal závažný disciplinárny priestupok,
    b) v priebehu jedného kalendárneho roka opakovane spáchal disciplinárny priestupok, za ktorý mu bolo uložené niektoré z disciplinárnych opatrení, s výnimkou pokarhania,
    c) počas plynutia lehoty podmienečného vylúčenia z účasti na športových podujatiach spáchal ďalší disciplinárny priestupok,
    d) spáchal disciplinárny priestupok podľa čl. 3 ods. 5 písm. b), c), e),
    e) bol právoplatne odsúdený za úmyselný trestný čin.
(9) Disciplinárne opatrenie podľa odseku 1 písm. e) (vylúčenie z členstva v SAZPŠ) možno členovi SAZPŠ uložiť z obdobných dôvodov uvedených v čl. 4 ods. 8.
(10) Disciplinárny priestupok je premlčaný, ak od jeho spáchania uplynul viac ako jeden rok. Po uplynutí tejto doby nie je možné začať disciplinárne konanie.
DRUHÁ ČASŤ
DISCIPLINÁRNE KONANIE
Čl. 5 — Návrh na začatie disciplinárneho konania
(1) Disciplinárna komisia SAZPŠ začne disciplinárne konanie na návrh, ktorý predkladá Športová komisia SAZPŠ. Doručením návrhu na začatie disciplinárneho konania predsedovi Disciplinárnej komisie SAZPŠ sa začína disciplinárne konanie.
(2) Podnet na podanie návrhu na začatie konania môže podať disciplinárnej komisii SAZPŠ každý, kto sa dozvedel o konaní člena SAZPŠ, ktoré môže mať charakter disciplinárneho priestupku. Výkonný výbor SAZPŠ môže podať návrh na disciplinárne konanie aj bez podnetu od inej osoby.
(3) Návrh a s výnimkou písm. e) aj podnet na začatie disciplinárneho konania musí byť písomný a musí obsahovať:
    a) označenie člena SAZPŠ, ktorý mal disciplinárny priestupok spáchať,
    b) presný popis skutku člena SAZPŠ, ktorý sa považuje za disciplinárny priestupok, s označením príslušných ustanovení predpisov, ktoré boli porušené vrátane uvedenia času a miesta, kde mal byť disciplinárny priestupok spáchaný,
    c) dôkazy, o ktoré sa návrh opiera,
    d) zdôvodnenie, prečo sa konanie považuje za disciplinárny priestupok,
    e) návrh, aké disciplinárne opatrenie má byť členovi SAZPŠ uložené.
(4) Prílohou návrhu na začatie disciplinárneho konania je aj písomné vyjadrenie člena SAZPŠ, pokiaľ ho tento člen predloží disciplinárnej komisii SAZPŠ na základe výzvy jej predsedu a to ním v stanovenej lehote, ktorá musí byť v trvaní najmenej 7 kalendárnych dní.
Čl. 6 — Odmietnutie návrhu na začatie disciplinárneho konania
(1) Predseda Disciplinárnej komisie SAZPŠ návrh na začatie disciplinárneho konania odmietne, ak návrh nespĺňa náležitosti podľa čl. 5 ods. 3.
(2) Predseda Disciplinárnej komisie SAZPŠ o odmietnutí návrhu bezodkladne informuje členov disciplinárnej komisie SAZPŠ.
Čl. 7 — Konanie pred Disciplinárnou komisiou SAZPŠ
(1) Na základe doručeného návrhu na začatie konania Disciplinárna komisia SAZPŠ prerokuje disciplinárny priestupok na svojom zasadnutí, s výnimkou prípadu podľa čl. 6. Konanie o disciplinárnom priestupku pred Disciplinárnou komisiou SAZPŠ je verejné a ústne za prítomnosti člena SAZPŠ, ktorý sa dopustil disciplinárneho priestupku.
(2) Ak sa člen SAZPŠ nedostaví pred disciplinárnu komisiu SAZPŠ bez riadneho ospravedlnenia, možno konať aj bez jeho prítomnosti.
(3) Po prerokovaní disciplinárneho priestupku Disciplinárna komisia SAZPŠ:
    a) na základe hlasovania vydá rozhodnutie o uložení disciplinárneho opatrenia,
    b) na základe hlasovania zamietne rozhodnutie o uložení disciplinárneho opatrenia a tým zastaví disciplinárne konanie v zmysle čl. 8.
(4) Rozhodnutie podľa ods. 2 predkladá Disciplinárna komisia SAZPŠ prostredníctvom svojho predsedu bez zbytočného odkladu predsedovi SAZPŠ. Súčasťou uznesenia je aj písomný zápis z rokovania, na ktorom sa priestupok prerokoval.
(5) Rozhodnutie o uložení disciplinárneho opatrenia musí obsahovať:
    a) zistenie, že bol spáchaný disciplinárny priestupok s uvedením príslušných ustanovení predpisov, ktoré boli spáchaním disciplinárneho priestupku porušené,
    b) zistenie, či bol disciplinárny priestupok spáchaný z nedbanlivosti alebo úmyselne,
    c) označenie člena SAZPŠ, ktorý disciplinárny priestupok spáchal,
    d) disciplinárne opatrenie, ktoré sa ukladá členovi SAZPŠ, ktorý spáchal disciplinárny priestupok a
    e) ak je uložené podmienečné vylúčenie z účasti na športových podujatiach, tiež podmienky, pri dodržaní ktorých bude podmienečné vylúčenie z účasti na športových podujatiach zrušené a doby na ich splnenie.
Čl. 8 — Zastavenie disciplinárneho konania
(1) Disciplinárna komisia SAZPŠ uznesením zastaví disciplinárne konanie, ak:
    a) sa disciplinárny priestupok nestal, alebo prerokovaný skutok člena SAZPŠ nie je disciplinárnym priestupkom,
    b) nie je preukázané, že disciplinárny priestupok spáchal člen SAZPŠ, alebo
    c) ten, kto disciplinárny priestupok podľa návrhu na disciplinárne konanie spáchal, prestal byť členom SAZPŠ.
Čl. 9 — Rozhodnutie o uložení disciplinárneho opatrenia
(1) Disciplinárna komisia SAZPŠ ukladá disciplinárne opatrenie za spáchanie disciplinárneho priestupku podľa čl. 4 ods. 1 rozhodnutím. Disciplinárne opatrenie sa ukladá spravidla do 2 týždňov od doručenia návrhu na uloženie disciplinárneho opatrenia Športovej komisii SAZPŠ.
(2) Disciplinárna komisia SAZPŠ nemôže uložiť prísnejšie disciplinárne opatrenie, ako navrhla Športová komisia SAZPŠ.
(3) Ak ide o menej závažný disciplinárny priestupok a možno predpokladať, že samotné prerokovanie priestupku Disciplinárnou komisiou SAZPŠ povedie k náprave, predseda Disciplinárnej komisie môže rozhodnúť, že sa disciplinárne opatrenie neuloží, alebo sa uloží miernejšie disciplinárne opatrenie, ako navrhla Športová komisia SAZPŠ.
(4) Rozhodnutie o uložení disciplinárneho opatrenia musí byť písomné, musí obsahovať výrok, odôvodnenie a poučenie o možnosti podať žiadosť o jeho preskúmanie.
(5) V odôvodnení sa uvádza, ktoré skutočnosti boli podkladom na rozhodnutie, akým spôsobom boli hodnotené dôkazy a ktoré predpisy boli použité pri rozhodovaní.
(6) Poučenie o možnosti podať žiadosť o preskúmanie rozhodnutia obsahuje údaj, v akej lehote a na ktorý orgán možno žiadosť podať a ktorý orgán o žiadosti rozhoduje.
(7) Rozhodnutie o uložení disciplinárneho opatrenia musí byť členovi SAZPŠ doručené do vlastných rúk.
Čl. 10 — Preskúmanie rozhodnutia o uložení disciplinárneho opatrenia
(1) Člen, ktorému bolo uložené disciplinárne opatrenie, môže písomne požiadať o preskúmanie rozhodnutia o uložení disciplinárneho opatrenia (ďalej len „rozhodnutie"), a to v lehote do 8 dní odo dňa doručenia rozhodnutia. Žiadosť sa podáva orgánu, ktorý rozhodnutie vydal. Včas podaná žiadosť o preskúmanie rozhodnutia má odkladný účinok.
(2) Ak rozhodnutie o uložení disciplinárneho opatrenia vydala Disciplinárna komisia SAZPŠ v prvom stupni, môže sama žiadosti vyhovieť a rozhodnutie zmeniť alebo zrušiť. Proti rozhodnutiu, ktorým bolo zmenené pôvodné rozhodnutie, je možné podať opätovne žiadosť o jeho preskúmanie.
(3) Ak Disciplinárna komisia SAZPŠ žiadosti nevyhovie, postúpi ju do siedmich pracovných dní na rozhodnutie predsedovi SAZPŠ. So žiadosťou o preskúmanie postúpi predsedovi SAZPŠ celý spisový materiál spolu so správou podľa odseku 4 vrátane vlastného stanoviska k žiadosti o preskúmanie.
(4) Správa obsahuje komplexné výsledky doterajšieho konania, t. j. údaje o všetkých vykonaných úkonoch, dôkazoch a vyšetreniach, stanovisko k včasnosti podania žiadosti, k dodržaniu predpísaných náležitostí žiadosti. Disciplinárna komisia SAZPŠ v správe uvedie svoje stanovisko ku všetkým námietkam žiadateľa spolu s príslušnými dôkazmi a taktiež názor, pokiaľ ide o úplnosť a správnosť zisteného skutkového stavu veci, ako aj právny názor, z ktorého sa v napadnutom rozhodnutí vychádza.
TRETIA ČASŤ
PRÁVOPLATNOSŤ DISCIPLINÁRNEHO OPATRENIA
Čl. 11 — Právoplatnosť rozhodnutia
(1) Rozhodnutie, proti ktorému nemožno podať žiadosť o preskúmanie, je právoplatné.
(2) Prvostupňové rozhodnutie Disciplinárnej komisie SAZPŠ o uložení disciplinárneho opatrenia, proti ktorému člen SAZPŠ nepodal žiadosť o preskúmanie, nadobúda právoplatnosť dňom márneho uplynutia osemdňovej lehoty podľa čl. 10 ods. 1.
Čl. 12 — Doručovanie
(1) Rozhodnutie o uložení disciplinárneho opatrenia a rozhodnutie o žiadosti o preskúmanie rozhodnutia o uložení disciplinárneho opatrenia musí byť členovi SAZPŠ doručené do vlastných rúk, spravidla poštou na adresu trvalého pobytu. Rozhodnutie môže byť členovi SAZPŠ doručené do vlastných rúk aj osobne.
(2) Rozhodnutie môže prevziať osoba, ktorá sa preukáže splnomocnením na preberanie zásielok namiesto adresáta, v súlade s príslušnými poštovými predpismi.
(3) Ak adresát odmietne zásielku s rozhodnutím prevziať, deň odopretia prevzatia zásielky sa považuje za deň jej doručenia.
(4) Ak adresát neprevezme zásielku s rozhodnutím ani v úložnej dobe 18 dní na pošte a zásielka sa vráti späť odosielateľovi s poznámkou „adresát nezastihnutý", rozhodnutie bude členovi SAZPŠ opakovane doručené. Ak ani druhýkrát nebude možné zásielku doručiť, deň opätovného vrátenia zásielky poštou odosielateľovi je považovaný za deň doručenia rozhodnutia.
(5) Ak adresát zásielku s rozhodnutím neprevezme na ním uvedenej adrese ani v úložnej dobe 18 dní na pošte a zásielka sa vráti späť odosielateľovi s poznámkou „adresát neznámy" alebo „adresát na uvedenej adrese nebýva", deň vrátenia zásielky odosielateľovi sa považuje za deň doručenia.
ŠTVRTÁ ČASŤ
PRECHODNÉ A ZÁVEREČNÉ USTANOVENIA
Čl. 13 — Prechodné a záverečné ustanovenia
(1) Rušia sa všetky ustanovenia iných predpisov, ktoré odporujú tomuto „Disciplinárnemu poriadku".
(2) Tento disciplinárny poriadok nadobúda platnosť a účinnosť dňom jeho schválenia Valným zhromaždením SAZPŠ.


............................................
Mgr. Pavol Valent
predseda SAZPŠ


Príloha — Program mimoriadneho Valného zhromaždenia SAZPŠ
Slovenská asociácia zrakovo postihnutých športovcov
Cementárenská 16, 974 01 Banská Bystrica, Slovenská republika
mobil: +421 905 779 999, e-mail: sazps@sazps.sk, web: www.sazps.sk
IČO: 30 841 798, DIČ: 2020675459, IBAN: SK9583300000002100769190

konaného v dňoch 16.–17.4.2016 (sobota – nedeľa) od 10.30 hod.
v budove Spojenej školy, Kremnička 10, Banská Bystrica

Program 16. apríla 2016 – sobota
1. 10:30 – 11:00 prezentácia
2. 11:00 hod. – zahájenie a privítanie
3. Schválenie programu, rokovacieho a volebného poriadku
4. Voľba pracovného predsedníctva, mandátovej a volebnej komisie
6. Voľba návrhovej komisie, skrutátorov, zapisovateľa a overovateľov zápisnice
7. Správa mandátovej komisie
    12:30 – 13:00 obed
8. Správa o činnosti od posledného VZ – predseda
    15:00 – 15:15 prestávka
9. Doplnenie platných stanov
10. Kontrola splnenia Uznesení z predsedníctva SAZPŠ č. 1/16
11. Návrh nového disciplinárneho poriadku – doc. JUDr. Margita Prokeinová PhD.
12. Rôzne
13. Diskusia
    18:30 – 19:00 večera
14. Schvaľovanie upravených uznesení z diskusných príspevkov
15. Návrh uznesenia Mimoriadneho VZ SAZPŠ – predseda návrhovej komisie prednesie návrh uznesenia
16. Záver rokovania Mimoriadneho VZ

Program 17. apríla – nedeľa
1. 08:00 – 08:30 raňajky
2. 09:00 – Ukončenie zasadnutia – odvoz na nádražie

Mgr. Pavol Valent
predseda SAZPŠ




